Reprezentanţii medicilor şi pacienţilor spun că este absolut necesară o lege care să interzică fumatul.

„În anul 2012 am pierdut 10.071 de români cu cancere bronhopulmonare. Peste 90% din aceste cancere sunt generate de consumul de tutun”, spune Cezar Irimia, preşedintele Asociaţiei bolnavilor de cancer.

„Dacă veţi introduce legea vom avea 16% reduceri la toate spitalizările pentru boli cardiace, boli respiratorii”, adaugă Florin Mihălţan, medic primar pneumologie.

Legea aflată în dezbatere interzice fumatul în toate instituţiile, în hoteluri, baruri, mijloacele de transport în comun sau taximetre, dar şi în locurile de joacă pentru copii, din parcuri. Senatorii au aprobat proiectul, deputaţii sunt cei care vor avea votul decisiv.

„Fumatul este până la urmă o stare a unor oameni în care ei încearcă să îşi găsească fericirea. Tot acelaşi lucru se întâmplă în cazul alcoolicilor, în cazul dependenţilor de alte lucruri”, afirmă Sonia Drăghici, deputat PSD.

„Medicul dacă este şef de secţie şi fumează, mă întreb cine îl opreşte. Trebuie să ne gândim dacă vrem să punem această lege în aplicare”, spune Grigore Crăciunescu, deputat PNL.

Administratorii localurilor şi sălilor de jocuri de noroc propun interzicerea treptată a fumatului.

„Industria jocurilor de noroc este dispusă să investească în orice sisteme de aerisire. Interzicerea vor scoate toţi fumătorii în faţa blocurilor, pe unde trece publicul larg inclusiv minori”, spune Ileana Neamţu, reprezentant Asociaţia Organizatorilor de Sloturi.

Legea, în forma votată de senatori, prevede amenzi de până la 5.000 de lei pentru nerespectarea ei.